|  |  |
| --- | --- |
|  | **Р Е П У Б Л И К А Б Ъ Л Г А Р И Я**  **К О М И С И Я З А П Р О Т И В О Д Е Й С Т В И Е Н А**  **К О Р У П Ц И Я Т А И З А О Т Н Е М А Н Е Н А Н Е З А К О Н Н О П Р И Д О Б И Т О Т О И М У Щ Е С Т В О**  ***София 1000, пл. "Света Неделя" №6, тел: (+359 2) 9401 444, факс: (+359 2) 9401 595*** |

**Р Е Ш Е Н И Е**

**№ РС-696-19-097**

Днес, на 18.12.2019г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

**Заместник - председател: Антон Славчев**

**Член: Пламен Йоцов**

**Член: Силвия Къдрева**

**У С Т А Н О В И:**

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С-696/19.08.2019 г. по описа на КПКОНПИ.

Сигналът е подаден срещу Илиана Й. Михайлова - Тихолова – управител на „Многопрофилна болница за активно лечение – М.“ („МБАЛ-М.“) ЕООД.

В сигнала се излагат твърдения, че Илиана Михайлова - Тихолова, в качеството си на управител на „МБАЛ М.“ ЕООД, е назначила себе си на работа в същото лечебно заведение с трудов договор № 37/20.12.2011 г. на длъжността „Лекар вътрешни болести“. Твърди се, че този договор е безсрочен, на непълно работно време от 4 часа, с месечно възнаграждение, което е завишено в двоен размер спрямо това на останалите лекари, като освен това Илиана Михайлова-Тихолова е заложила в трудовия си договор, който сама е изработила и подписала, допълнително възнаграждение от 22.4% за трудов стаж и професионален опит, в размер на 215.04 лв., което се актуализира всяка година заради увеличението на трудовия стаж.

Към сигнала е приложено заверено копие на Констативен протокол от извършена проверка от Изпълнителна агенция „Медицински надзор“ № КП 13-28/23.05.2019 година.

Изискани са и са събрани следните доказателства: Трудов договор № 37/20.12.2011 г., длъжностна характеристика за длъжността „Лекар вътрешни болести“ в „МБАЛ-М.“ ЕООД, Диплома на Илиана М. - Тихолова за завършено висше образование № 002512/30.08.1982г. на Висш медицински институт - София, Диплома на Илиана Михайлова – Тихолова за призната специалност № 34472/06.06.1989г. на Висш медицински институт - София, Договор за възлагане на управлението на „МБАЛ-М.“ ЕООД от 31.01.2007 г., Анекс от 07.05.2009г. към Договор за възлагане на управлението на „МБАЛ-М.“ ЕООД от 31.01.2007 г., Анекс от 01.02.2010г. към Договор за възлагане на управлението на „МБАЛ-М.“ ЕООД от 31.01.2007 г., Анекс от 19.12.2011 към Договор за възлагане на управлението на „МБАЛ-М.“ ЕООД от 31.01.2007 г., Анекс от 25.01.2013 към Договор за възлагане на управлението на „МБАЛ-М.“ ЕООД от 31.01.2007 г., Договор за възлагане на управлението на „МБАЛ-М.“ ЕООД от 22.02.2013г., Анекс от 22.02.2016 към Договор за възлагане на управлението на „МБАЛ-М.“ ЕООД от 22.02.2013г., Договор за възлагане на управлението на „МБАЛ-М.“ ЕООД от 22.02.2019г., Вътрешни правила за определяне на работната заплата при „МБАЛ-М.“ ЕООД, в сила от 01.04.2018 г., Докладна записка на управителя на „МБАЛ-М.“ ЕООД от съвместно заседание на Медицинския съвет и Съвета по здравни грижи при „МБАЛ-М.“ ЕООД, Поименни длъжностни щатни разписания за 2017, 2018 и 2019г., Писмо с вх. № ЦУ 01/18633 от 09.09.2019г. на КПКОНПИ от Изпълнителна агенция „Медицински надзор“, писмо от д-р Илиана Михайлова – Тихолова с вх. № ЦУ 01/18933 от 17.09.2019г. на КПКОНПИ, както и цялостна документация, налична в деловодството на Общински съвет – М., във връзка с работата на „МБАЛ-М.“ ЕООД от м. декември 2018 г. до настоящия момент.

Служебно Комисията е събрала данни от Търговския регистър, Регистъра на населението–Национална база данни „Население“, регистрите на НОИ и електронната страница на „МБАЛ-М.“ ЕООД.

*От събраните в хода на административното производство доказателства Комисията за противодействие на корупцията и за отнемане на незаконно придобитото имущество установи следното от фактическа страна:*

Сигналът е подаден от лице с посочени три имена, ЕГН и е подписан.

„Многопрофилна болница за активно лечение – М.“ ЕООД, гр. М. е еднолично дружество с ограничена отговорност, вписано в Агенция по вписванията с ЕИК \*\*\*\*. Едноличен собственик на капитала е Община М.

С договор за възлагане на управлението на „МБАЛ-М.“ ЕООД, гр. М., от 31.01.2007 г., между Община М. и Илиана Й. Михайлова – Тихолова, последната е назначена на длъжността „управител“.

С Анекс от 01.02.2010г. към договора за възлагане на управление на „МБАЛ-М.“ ЕООД от 31.01.2007г., срокът на действие на договора е продължен с 3 години, считано от 01.02.2010г., като е променен и чл. 5 от договора, в който се добавя нова точка 5.11, според която „Управителят има право да извършва лечебно-диагностична дейност по специалността си с оглед поддържане на професионалната си квалификация“

На 22.02.2013 г. след проведен конкурс е сключен договор между Община М. и д-р Илиана Й. Михайлова – Тихолова за възлагане на управлението на „МБАЛ-М. ЕООД със срок на действие 3 години от датата на подписване на договора.

С Анекс от 22.02.2016г. към Договор за възлагане на управлението на „МБАЛ-М.“ ЕООД от 22.02.2013г., срокът на действие на договора е продължен с 3 години, считано от 22.02.2016г.

На 22.02.2019г., след проведен конкурс, е сключен нов договор за възлагане на управлението на „МБАЛ-М.“ ЕООД между Община М. и д-р Илиана Й. Михайлова – Тихолова, като същият запазва действието си и към настоящия момент.

Илиана Й. Михайлова – Тихолова, в качеството си на управител на „МБАЛ-М.“ ЕООД е упражнила свое правомощие на 20.12.2011г., изразяващо се в сключване на трудов договор №37/20.12.2011г., с който тя, като представляваща „МБАЛ-М.“ ЕООД, е назначила себе си на длъжността „Лекар, вътрешни болести“ за неопределен срок, на непълно работно време – 4 часа.

С писмо до КПКОНПИ с вх. № ЦУ01/18933 от 17.09.2019г. на КПКОНПИ Илиана Й. Михайлова – Тихолова заявява, че заема длъжността управител на „МБАЛ-М.“ ЕООД от 31.01.2007г. до настоящия момент, като поради недостиг на лекари-специалисти и с оглед на поддържане на професионалната си квалификация, на 01.02.2010г. е сключила анекс към договора си за управление, съгласно който „Управителят има право да извършва лечебно-диагностична дейност по специалността си с оглед поддържане на професионалната си квалификация“. Заявява, че на 20.12.2011г., в лично качество като лекар-специалист по вътрешни болести, е сключила безсрочен трудов договор № 37/20.12.2011г. с лечебното заведение за длъжността „лекар вътрешни болести“ при непълно работно време – 4ч., като договорът е действащ и до момента и същият не е прекратяван. Изразява становище, че Законът за лечебните заведение не предвижда ограничение за сключване на трудов договор от управителя за извършване на лечебно-диагностична дейност в представляваното от него лечебно заведение и че такава е практиката в цялата страна за управителите на всички общински лечебни заведения за болнична помощ.

От представените доказателства е видно, че Илиана Й. Михайлова – Тихолова е утвърдила поименни длъжностни щатни разписания на „МБАЛ-М.“ ЕООД за 2017, 2018 и 2019г., както и Вътрешни правила за определяне на работната заплата при „МБАЛ-М.“ ЕООД, в сила от 01.04.2018г., приети на база Решение от съвместно заседание на Медицинския съвет и Съвета по здравни грижи при „МБАЛ-М.“ ЕООД във връзка с Постановление на Министерския съвет № 316 от 20.12.2017 година.

От представените поименни длъжностни щатни разписания на „МБАЛ-М.“ ЕООД за 2017, 2018 и 2019г. се установява, че базовата заплата на Илиана Й. Михайлова – Тихолова, определена със сключения през 2011г. трудов договор, не е променяна до настоящия момент.

От представен по преписката Доклад за дейността и анализ на финансовото състояние на „МБАЛ-М.“ ЕООД към 31.12.2018г. се установява, че лекарите, работещи в „МБАЛ-М.“ ЕООД, не са получавали суми за допълнително материално стимулиране за 2016, 2017 и 2018г., в това число и Михайлова – Тихолова.

*При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:*

За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.

Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.Сигналът е подаден от идентифицирано лице, по смисъла на чл. 48, ал. 1, т. 1 от ЗПКОНПИ.

Илиана Й. Михайлова – Тихолова, в качеството ѝ на управител на „МБАЛ-М.“ ЕООД, е лице, заемащо висша публична длъжност по смисъла на чл. 6, ал. 1, т. 46 от ЗПКОНПИ.

Разпоредбата на чл. 73 ЗПКОНПИ регламентира сроковете, в които следва да се образува административно производство за установяване на конфликт на интереси. Съгласно чл. 73 от ЗПКОНПИ производството за установяване на конфликт на интереси се образува не по-късно от три години от извършване на нарушението.

Видно от трудов договор № 37/20.12.2011г, същият е сключен на 20.12.2011г. между „МБАЛ-М.“ ЕООД, представлявано от Илиана Й. Михайлова – Тихолова, като ръководител, и нея, в качеството й на работник. Следователно от упражняване на правомощието, изразяващо се в сключване на посочения трудов договор, до подаване на разглеждания сигнал от 19.08.2019г. на КПКОНПИ са изминали над 3 години, което е основание за прекратяване на производството в тази му част.

Като е утвърдила поименни длъжностни щатни разписания на „МБАЛ-М.“ ЕООД за 2017, 2018 и 2019г., както и като е утвърдила Вътрешни правила за определяне на работната заплата при „МБАЛ-М.“ ЕООД, в сила от 01.04.2018г., Михайлова – Тихолова, в качеството ѝ на управител на „МБАЛ-М.“ ЕООД, е упражнила свои правомощия по служба, но при липсата на частен интерес.

Това е така, тъй като съгласно чл. 69 от Закона за лечебни заведения, управителите на лечебните заведения са работодатели на всички работещи в лечебното заведение. Освен това, съгласно чл. 4, ал. 2, т. 1 и т. 3 от Договори за възлагане на управлението на „МБАЛ-М.“ ЕООД от 22.02.2013 и от 22.02.2019г., управителят приема и утвърждава щатното разписание на дружеството и прави промени в него, както и приема вътрешните правилници в дружеството.

От представеното Решение от съвместно заседание на Медицинския съвет и Съвета по здравни грижи при „МБАЛ-М.“ ЕООД е видно, че Вътрешните правила за работната заплата при „МБАЛ-М.“ ЕООД, в сила от 01.04.2018г., са приети изцяло във връзка с Постановление на Министерския съвет № 316 от 20.12.2017 относно повишаване на минималната работна заплата за страната. Отделно от това, във връзка с установения в хода на производството факт, че базовата заплата на Михайлова - Тихолова запазва първоначалния си размер, определен със сключения през 2011г. трудов договор, се налага изводът, че при утвърждаването на поименните длъжностни щатни разписания за 2017, 2018 и 2019г., тя е действала изцяло спазвайки нормативно определените си задължения на работодател при липса на частен интерес, който може да повлияе върху безпристрастното и обективно изпълнение на правомощията или задълженията ѝ по служба, поради обективната липса на каквато и да е облага от материален или нематериален характер за нея.

Липсата на частен интерес от упражнените правомощия по служба, като една от трите кумулативни предпоставки за да е налице конфликт на интереси, води до невъзможност за реализиране на фактическия състав на конфликта на интереси като административно нарушение по ЗПКОНПИ.

Предвид изложеното, на основание чл. 74, ал. 1 и ал. 2 и чл. 73 от ЗПКОНПИ, Комисията за противодействие на корупцията и за отнемане на незаконно придобитото имущество:

**Р Е Ш И:**

**НЕ УСТАНОВЯВА** конфликт на интереси по отношение наИлиана Й. Михайлова – Тихолова, ЕГН:\*\*\*\*, управител на „МБАЛ-М.“ ЕООД и в това си качество лице, заемащо висша публична длъжност по смисъла на чл. 6, ал. 1, т. 46 от ЗПКОНПИ, във връзка с утвърждаване на поименни длъжностни щатни разписания на „МБАЛ-М.“ за 2017, 2018 и 2019г., както и Вътрешни правила за определяне на работната заплата при „МБАЛ-М.“ ЕООД, в сила от 01.04.2018г., поради липса на частен интерес.

**ПРЕКРАТЯВА** производството по сигнал с рег. № ЦУ 01/С-696 от 19.08.2019г. на КПКОНПИ срещу Илиана Й.а Михайлова – Тихолова, ЕГН:\*\*\*\*, управител на „МБАЛ-М.“ ЕООД, в останалата му част.

**С РЕШЕНИЕТО ДА БЪДЕ ЗАПОЗНАТА** дирекция „Противодействие на корупцията“.

Препис от решението да се изпрати на Окръжна прокуратура – В., с оглед преценка за реализиране на правомощията по чл. 76, ал. 2 от ЗПКОНПИ.

**КОМИСИЯ:**

**Заместник - председател:……/п/………./Антон Славчев/**

**Член:………………/п/…………....…/Пламен Йоцов/**

**Член:………………/п/……………..../Силвия Къдрева/**